b'\n_START_ARTICLE_\nGluosnynas\n_START_PARAGRAPH_\nGluosnynas (arba karklynas)\xc2\xa0\xe2\x80\x93 medynas arba kr\xc5\xabmynas, kuriame vyrauja gluosniai ir karklai. Gluosnynai paplit\xc4\x99 Europoje, Ma\xc5\xbeojoje ir Vidurin\xc4\x97je Azijoje, \xc5\xa1iaur\xc4\x97s vakar\xc5\xb3 Afrikoje, Sibire, Ryt\xc5\xb3 Azijoje, \xc5\xa0iaur\xc4\x97s Amerikoje, Kaukaze. Skiriami salpiniai ir vandenskyriniai gluosnynai. Sausringose vietov\xc4\x97se (Vid. Azijoje) salpiniai gluosnynai sudaro tankius paupi\xc5\xb3 s\xc4\x85\xc5\xbealynus, vadinamus tugajais._NEWLINE_Gluosnynai stabdo dirvo\xc5\xbeemio erozij\xc4\x85, suma\xc5\xbeina chemikal\xc5\xb3 nuot\xc4\x97k\xc4\xaf \xc4\xaf vandens telkinius, lengvai pakelia potvynius, greitai at\xc5\xbeelia. _NEWLINE_Lietuvos mi\xc5\xa1kuose gluosniai i\xc5\xa1tis\xc5\xb3 medyn\xc5\xb3 nesudaro. Vienintel\xc4\x97 mi\xc5\xa1kuose gausiai paplitusi gluosni\xc5\xb3 r\xc5\xab\xc5\xa1is yra blind\xc4\x97, kuri suve\xc5\xa1i laikinai labai dr\xc4\x97gnose nederlingose ir vidutinio derlingumo augaviet\xc4\x97se. Gluosniai gausiai auga paupiuose, pelk\xc4\x97se. Lietuvos paupiuose s\xc4\x85\xc5\xbealynus da\xc5\xbenai sudaro trapusis gluosnis, baltasis gluosnis ir \xc5\xbeilvitis, \xc5\xbeemapelk\xc4\x97se\xc2\xa0\xe2\x80\x93 ausytasis karklas, pilkasis karklas, juosvasis karklas, pelkinis karklas ir gluosnis virbis, auk\xc5\xa1tapelk\xc4\x97se\xc2\xa0\xe2\x80\x93 pelkinis karklas, guls\xc4\x8diasis karklas, kopose\xc2\xa0\xe2\x80\x93 paj\xc5\xabrinis karklas ir smailialapis gluosnis. Lietuvoje yra apie 1,5 mln. ha gluosnyn\xc5\xb3.'